МылъкукIи, акъылкIи, лэжьыгъэкIи яхузэфIэкI псори зэщIэгъэуIуэн
Къэбэрдей-Балъкъэр къэрал университетым и Попечительскэ советым и япэ зэIущIэр щэбэт кIуам екIуэкIащ. Абы хэтщ Санкт-Петербург и академическэ филармонием и художественнэ унафэщI Темыркъан Юрий, Къэрал Эрмитажым и унафэщI Пиотровский Михаил, ЩIэныгъэхэмкIэ Урысей академием и президент Фортов Владимир, Урысейм и цIыхубэ артист, УФ-м и Президентым деж Щэнхабзэмрэ гъуазджэмкIэ щыIэ комиссэм и Iэтащхьэ, ЩIУА-м и академик, кинорежиссёр Сокуров Александр, Мясниковым и цIэр зезыхьэ Клиникэ кардиологием и институтым и зы къудамэм и унафэщI Акчурин Ренат, ЩIУА-м и академик, политикэ, жылагъуэ лэжьакIуэ Залиханов Михаил, Урысей этнографие музейм и унафэщI Грусман Владимир сымэ.
ЗэIущIэм япэу щыхахащ Попечительскэ советым и унафэщIыр. Къызэхуэса псори зэдэарэзыуэ а къулыкъур хуагъэфэщащ КъБР-м и Iэтащхьэ КIуэкIуэ Юрий. «Си дежкIэ ар жэуаплыныгъэ инщ икIи пщIэшхуэщ. Псори дызэгъусэмэ, къытпэщылъ къалэнхэр зэфIэдгъэкIыфыну къызолъытэ», — жиIащ КIуэкIуэ Юрий.
Республикэм и Iэтащхьэм къыхигъэщащ КъБКъУ-р ди лъахэм и еджапIэ нэхъыщ-хьэу щытыным и мызакъуэу, Урысей Федерацэм щынэхъыфIхэм хабжэным хущIэкъун зэрыхуейр. Апхуэдэу хъун папщIэ, мылъкукIи, акъылкIи, лэжьыгъэкIи яхузэфIэкI псори зэщIагъэуIуэу университетым и зыужьыныгъэм хуэщхьэпэну Iуэхухэр гъэзэщIэным еужьэрэкIын зэрыхуейр игъэбелджылащ Iэтащхьэм.
2015 — 2016 гъэ еджэгъуэр зэрекIуэкIам, университетыр зыхуейхэмкIэ къызэгъэпэщынымкIэ и Iуэху зыIутым тепсэлъыхьащ абы и ректор Алътуд Юрий.
ЗэIущIэм къыщыпсэлъащ Попечительскэ советым хэтхэр. Сокуров Александр нэхъыщхьэу къыхигъэщар гуманитар унэтIыныгъэм зегъэужьын зэрыхуейрщ. «Зызыужьа, гуманитар щIэныгъэм фIыуэ щыгъуазэ цIыхурщ тэмэму псэуфынур», — жиIащ кинорежиссёрым. Пиотровский Михаил фIэигъуэщ Къэбэрдей-Балъкъэр къэрал университетыр УФ-м и еджапIэ нэхъыщхьэ нэхъыфIхэм хабжэу зегъэужьыныр. Медицинэм и лэжьакIуэ Iэзэхэр къыщIэгъэкIыныр псом япэу къызэрилъытэр жиIащ Акчурин Ренати.
ЗэIущIэм къыщыпсэлъащ КъБКъУ-м и президент Къарэмырзэ Барэсбий, ЩIэныгъэхэмкIэ Урысей академием и член-корреспондент Гаврин Владимир, ЩIУА-м и Къэбэрдей-Балъкъэр щIэныгъэ центрым и Iэтащхьэ Иуан Пётр, Дунейпсо Адыгэ Хасэм и тхьэмадэ Сэхъурокъуэ Хьэутий, нэгъуэщIхэри.
КIуэкIуэ Юрий советым хэтхэм фIыщIэ яхуищIащ лэжьыгъэм гурэ псэкIэ зэрыпэрыхьам щхьэкIэ. Республикэм щыяпэу, режиссёр IэщIагъэм щыхуагъасэ къудамэ КъБКъУ-м къыщызэIузыха Сокуров Александр и гугъу щищIым, КIуэкIуэм къыхигъэщащ режиссёрым а Iуэхум и зэфIэкIи и зэмани зэрытригъэкIуэдар. Апхуэдэуи «Эрмитажым и махуэхэр — Кавказ Ищхъэрэм» программэр Налшык щегъэкIуэкIыным жэрдэмщIакIуэ хуэхъуа Эрмитажымрэ республикэмрэ зэдэлэжьэным мыхьэнэшхуэ зэриIэр дыщIигъуащ. Къэбэрдей-Балъкъэрым узыншагъэр хъумэнымкIэ и IэнатIэм и зыужьыныгъэм Акчурин Ренат и фIыгъэшхуэ зэрыхэлъым папщIэ фIыщIэ хуищIащ Iэтащхьэм.
ЗэIущIэр щызэхуищIыжым КIуэкIуэм къыхигъэщащ: «Ди университетым зедгъэужьыным, ди ныбжьыщIэхэм щIэныгъэфI егъэгъуэтыным дэ тхузэфIэкI псори етхьэлIэнущ».
Кинематографием щиIэ ехъулIэныгъэм, республикэм и щэнхабзэ зыужьыныгъэм хуищIа хэлъхьэныгъэм папщIэ КIуэкIуэ Юрий Сокуров Александр иритащ «Къэбэрдей-Балъкъэрым и пащхьэ щиIэ фIыщIэм папщIэ» орденыр.
Зэхуэсым хэтащ федеральнэ инспектор нэхъыщхьэу КъБР-м щыIэ Канунников Владимир.
КъБР-м и Iэтащхьэмрэ
Правительствэмрэ я пресс-IуэхущIапIэ.
